XORIJIY FUQAROLARNING O‘ZBEKISTON RESPUBLIKASI HUDUDIDA BO‘LIShLARINI TARTIBGA SOLISh TO‘G‘RISIDA

“O‘zbekiston Respublikasining davlat mustaqilligi asoslari to‘g‘risida”gi Qonunga muvofiq va xorijiy fuqarolarning huquqlari va erkinliklarini ta’minlash zarurligini e’tiborga olib, shuningdek, tegishli qonun hujjatlari qabul qilinguniga qadar xorijiy fuqarolarning respublika hududida kirish-chiqishi, yashashi va bir joydan ikkinchi joyga borishini tartibga solish maqsadida Vazirlar Mahkamasi qaror qiladi:
 1. Xorijiy fuqarolarning O‘zbekistonga kirishi O‘zbekiston Respublikasi yoki Mustaqil Davlatlar Hamdo‘stligi davlatlarining diplomatik va konsullik vakillari tomonidan O‘zbekiston Respublikasi Tashqi ishlar vazirligi bilan kelishilgan holda beriladigan viza hujjatlari asosida, agar xalqaro bitimlarda boshqa xili nazarda tutilmagan bo‘lsa, amalga oshiriladi.
 2. Diplomatik yoki xizmat pasportlari bo‘lgan xorijiy fuqarolar, Mustaqil Davlatlar Hamdo‘stligi davlatlari hududida doimiy yashovchilar, shu jumladan, mazkur davlatlarning tegishli idoralarida akkreditatsiya qilinganlar singari O‘zbekiston Respublikasi hududiga O‘zbekiston Respublikasi Tashqi ishlar vazirligi bilan kelishilgan holda kiradilar.
 3. O‘zbekiston Respublikasi hududiga keluvchi xorijiy fuqarolar belgilangan tartibda ichki ishlar organlarida, shuningdek, qabul qiluvchi tashkilotlar va muassasalarda ro‘yxatdan o‘tishlari kerak. Chet el diplomatik va konsullik muassasalarining xodimlari, ularning oila a’zolari, shuningdek, O‘zbekiston Respublikasi Tashqi ishlar vazirligi huzurida akkreditatsiya qilingan xorijiy fuqarolarning boshqa kategoriyalari bundan mustasnodir.
 Ro‘yxatga olinish tartibini buzganlik, haqiqiy bo‘lmagan hujjatlar bo‘yicha yashash, belgilangan muddat tugagandan keyin chiqib ketishdan bosh tortganlarga nisbatan respublikadan chiqarib yuborishgacha bo‘lgan ta’sir chorasi qo‘llanilishi mumkin. 
 4. O‘zbekiston Respublikasi Ichki ishlar vazirligining Vizalar va Ro‘yxatdan o‘tkazish bo‘limi huzurida xorijiy fuqarolarni ro‘yxatdan o‘tkazish va hisobga olish xizmati tuzilsin hamda uning boshqa xorijiy davlatlar va Hamdo‘stlik mamlakatlari bilan aloqasi bo‘lgan aeroportlarda va temir yo‘llarda ishlashi ilovaga muvofiq tashkil etilsin.
 “O‘zbekiston havo yo‘llari” aviakompaniyasi, O‘rta Osiyo temir yo‘l boshqarmasi, O‘zbekiston Respublikasi Avtomobil transporti vazirligi chetdan keluvchi xorijiy fuqarolarni ro‘yxatdan o‘tkazish va hisobga olish joylarining bir maromda ishlashi uchun jihozlangan binolar ajratsinlar va zarur sharoit yaratsinlar.
 5. O‘zbekiston Respublikasi Ichki ishlar vazirligi, Adliya vazirligi, Tashqi ishlar vazirligi, Milliy xavfsizlik xizmati bir oy muddat ichida O‘zbekiston Respublikasining “Kirish-chiqish haqida”, “Xorijiy fuqarolarning O‘zbekiston Respublikasidagi huquqiy mavqeyi haqida”gi qonunlari loyihasini, shuningdek, O‘zbekiston Respublikasi Prezidenti huzuridagi Vazirlar Mahkamasining “Xorijiy fuqarolarning O‘zbekiston Respublikasida bo‘lishi qoidalari haqida” va “Xorijiy vakillarni O‘zbekiston Respublikasi idoralari va tashkilotlari huzurida akkreditatsiya qilish tartibi haqida”gi qarorlari loyihalarini tayyorlasinlar.
 6. O‘zbekiston Respublikasi Moliya vazirligi, “O‘zshartnomasavdo” O‘zbekiston Respublikasi Ichki ishlar vazirligining Vizalar va Ro‘yxatdan o‘tkazish bo‘limi huzurida xorijiy fuqarolarni ro‘yxatdan o‘tkazish va hisobga olish xizmatini saqlashga qo‘shimcha mablag‘lar ajratsinlar.
 O‘zbekiston Respublikasi Ichki ishlar vazirligi Vizalar va Ro‘yxatdan o‘tkazish bo‘limining xorijiy fuqarolarni hisobga olish va ro‘yxatdan o‘tkazish bo‘limi — 10 kishi
 “Toshkent” aeroportida xorijiy fuqarolarni hisobga olish va ro‘yxatdan o‘tkazish bo‘linmasi — 12 kishi
 Shimoliy temiryo‘l vokzalida xorijiy fuqarolarni hisobga olish va ro‘yxatdan o‘tkazish bo‘linmasi — 10 kishi
 Jami: katta va o‘rta boshliqlar tarkibidagi ofitsyerlar — 32 kishi